Har man altid drømt om at blive ø-ejer, så er muligheden der nu, da Flakfortet i Øresund er sat til salg.

Nu er muligheden der for at blive ejer af din helt egen private ø, og den ligger kun seks kilometer fra København.

Flakfortet, som blev anlagt i 1916, er blevet sat til salg, og kan erhverves for 56 millioner danske kroner.

Et istandsat fort

Det lyder måske af en del, men ifølge Søren Heilersen, som er partner i ejendomsfirmaet Claus Borg & Partner, der har Flakfortet til salg, så er her en mulighed for at købe en ø med "uanede anvendelsesmuligheder".

Læs også : Staten sælger kæmpe slotsanlæg i Augustenborg

- Der er tale om et fort, som er totalt istandsat. Der er blandt andet lavet kystsikring, lystbådehavnen er renoveret, der er konferencefaciliteter, restaurant med plads til over 200 mennesker og overnatningsmuligheder både i lejligheder og i værelser, siger Heilersen.

Det svenske selskab Malmökranen AB erhvervede øen i 2001, har stået for den gennemgående renovering, og har siden drevet øen med ting som teambuilding, lystbådehavn og forskellige events.

Tidligere fort og raketbase

Søren Heilersen vurderer, at der kunne være flere forskellige slags købere til fortet.

- I princippet kunne man erhverve øen til privat brug, men det kunne også være en fond eller forening, som kunne være interesseret i øen, da der jo er uanede udnyttelsesmuligheder, siger han.

Læs også : Øbo er skeptisk over for regeringens hjælp til landdistrikter

Fra 1916 til 1968 benyttede militæret fortet, og på et tidspunkt blev øen brugt som raketbase.

Flakfortet var sammen med Middelgrundsfortet og Trekronerfortet tidligere en del af Københavns søbefæstning.

I februar i år blev Middelgrundsfortet solgt for 20.000.000 kroner til Det Danske Spejderkorps.